|  |
| --- |
| **ΟΙ ΠΕΡΙ ΦΟΡΟΛΟΓΙΑΣ ΤΟΥ ΕΙΣΟΔΗΜΑΤΟΣ ΝΟΜΟΙ ΤΟΥ 2002 ΜΕΧΡΙ (ΑΡ.3) ΤΟΥ 2018.** |
| **Κανονισμοί δυνάμει του άρθρου 36Β(5)** |

|  |  |
| --- | --- |
| 118(I) του 2002230(Ι) του 2002162(Ι) του 2003195(Ι) του 200492(Ι) του 2005113(Ι) του 200680(Ι) του 2007138(Ι) του 200732(I) του 200945(Ι) του 200974(Ι) του 2009110(Ι) του 200941(Ι) του 2010133(Ι) του 2010116(Ι) του 2011197(Ι) του 2011102(Ι) του 2012188(Ι) του 201219(Ι) του 201326(Ι) του 201327(Ι) του 201317(Ι) του 2014115(Ι) του 2014134(Ι) του 2014170(Ι) του 2014116(Ι) του 2015187(Ι) του 2015212(Ι) του 2015110(Ι) του 2016 135(I) του 2016 119(I) του 2017 134(Ι) του 2017 165(Ι) του 2017 51(Ι) του 2018. | Το Υπουργικό Συμβούλιο, ασκώντας τις εξουσίες που του παρέχονται δυνάμει του εδαφίου (5) του άρθρου 36 των περί Φορολογίας του Εισοδήματος Νόμων του 2002 μέχρι (Αρ.3) του 2018, εκδίδει τους ακόλουθους Κανονισμούς.  |
| Συνοπτικός τίτλος. | **1.** Οι παρόντες Κανονισμοί θα αναφέρονται ως οι περί Φορολογίας του Εισοδήματος (Μηχανισμοί Επίλυσης Φορολογικών Διαφορών στην Ευρωπαϊκή Ένωση) Κανονισμοί του 2018. |
| Ερμηνεία. | **2.** Στους παρόντες Κανονισμούς εκτός αν από το κείμενο προκύπτει διαφορετική έννοια –«αρμόδια αρχή» σημαίνει η αρχή κράτους μέλους η οποία έχει οριστεί για τον λόγο αυτό από το οικείο κράτος μέλος και στην περίπτωση της Δημοκρατίας είναι το Τμήμα Φορολογίας· «αρμόδιο δικαστήριο» σημαίνει το δικαστήριο ή άλλος φορέας κράτους μέλους που έχει οριστεί από το οικείο κράτος μέλος και στην περίπτωση της Δημοκρατίας είναι το Διοικητικό Δικαστήριο·«ένσταση» σημαίνει την ένσταση που υποβάλλεται δυνάμει των διατάξεων των άρθρων 36Α και 36Β του Νόμου·«Νόμος» σημαίνει τον περί Φορολογίας του Εισοδήματος Νόμο, όπως αυτός εκάστοτε τροποποιείται ή αντικαθίσταται ˙ **(2)** Όροι, η έννοια των οποίων δεν ορίζεται ειδικά στους παρόντες Κανονισμούς, έχουν την έννοια που τους αποδίδεται στο Νόμο. |
| Ένσταση.  | **3. (1)** Ένσταση γίνεται δεκτή μόνον εφόσον, καταρχάς, το θιγόμενο πρόσωπο που την υποβάλλει παρέχει στον Έφορο και στις αρμόδιες αρχές κάθε ενδιαφερόμενου κράτους μέλους τις ακόλουθες πληροφορίες:**α)** τα ονόματα, τις διευθύνσεις, τους αριθμούς φορολογικού μητρώου και άλλες πληροφορίες που απαιτούνται για την αναγνώριση των θιγόμενων προσώπων που υπέβαλαν την ένσταση στις αρμόδιες αρχές και τυχόν άλλων ενδιαφερόμενων προσώπων·**β)** τις υπό εξέταση φορολογικές περιόδους·**γ)** λεπτομερή στοιχεία όσον αφορά τα γεγονότα και τις περιστάσεις της συγκεκριμένης υπόθεσης (περιλαμβανομένων λεπτομερών στοιχείων όσον αφορά τη διάρθρωση της συναλλαγής καθώς και τις σχέσεις μεταξύ του θιγόμενου προσώπου και των λοιπών μερών που συμμετέχουν στις σχετικές συναλλαγές και περιλαμβανομένων γεγονότων που ορίζονται καλή τη πίστει σε αμοιβαίως δεσμευτική συμφωνία μεταξύ του θιγόμενου προσώπου και της φορολογικής διοίκησης, κατά περίπτωση) και, ειδικότερα, τη φύση και την ημερομηνία των μέτρων τα οποία εγείρουν το αμφισβητούμενο ζήτημα (περιλαμβανομένων, κατά περίπτωση, λεπτομερών στοιχείων όσον αφορά το ίδιο εισόδημα που λαμβάνεται στο άλλο κράτος μέλος και την υπαγωγή του εισοδήματος αυτού στο φορολογητέο εισόδημα στο άλλο κράτος μέλος, καθώς και λεπτομερήστοιχεία όσον αφορά τον φόρο που επιβάλλεται ή θα επιβληθεί σχετικά με το εισόδημα αυτό στο άλλο κράτος μέλος), όπως και τα σχετικά ποσά στο νόμισμα των ενδιαφερόμενων κρατών μελών, μαζί με αντίγραφο τυχόν δικαιολογητικών εγγράφων·**δ)** μνεία των εφαρμοστέων εθνικών κανόνων και της συμφωνίας ή σύμβασης και όταν είναι εφαρμοστέες περισσότερες της μίας συμφωνίες ή συμβάσεις, το θιγόμενο πρόσωπο που υποβάλλει την ένσταση προσδιορίζει τη σύμβαση ή τη συμφωνία που γίνεται αντικείμενο ερμηνείας σε σχέση με το κρίσιμο αμφισβητούμενο ζήτημα·**ε)** τις ακόλουθες πληροφορίες από το θιγόμενο πρόσωπο που υπέβαλε την ένσταση μαζί με αντίγραφο τυχόν δικαιολογητικών εγγράφων:i) έκθεση των λόγων για τους οποίους το θιγόμενο πρόσωπο θεωρεί ότι συντρέχει αμφισβητούμενο ζήτημα·ii) λεπτομερή στοιχεία όσον αφορά τις διαδικασίες προσφυγής και αντιδικίας που έχουν κινηθεί από το θιγόμενο πρόσωπο σχετικά με τις σχετικές συναλλαγές και οποιεσδήποτε δικαστικές αποφάσεις σχετικά με το αμφισβητούμενο ζήτημα·iii) δέσμευση του θιγόμενου προσώπου να απαντήσει όσο το δυνατόν πληρέστερα και ταχύτερα σε όλα τα ενδεδειγμένα αιτήματα που θα διατυπωθούν από τον Έφορο και να παράσχει κάθε έγγραφο κατόπιν αιτήματος του Εφόρου·iv) αντίγραφο της οριστικής απόφασης βεβαίωσης φόρου υπό μορφή τελικού φύλλου ελέγχου, έκθεσης φορολογικού ελέγχου ή άλλου ισοδύναμου έγγραφου που εγείρει το αμφισβητούμενο ζήτημα και αντίγραφο κάθε άλλου εγγράφου που εκδόθηκε από τις φορολογικές αρχές σε σχέση με το αμφισβητούμενο ζήτημα, κατά περίπτωση·(v) πληροφορίες σχετικά με κάθε ένσταση που υποβλήθηκε από το θιγόμενο πρόσωπο στο πλαίσιο άλλης διαδικασίας φιλικού διακανονισμού ή άλλης διαδικασίας επίλυσης διαφορών κατά τα οριζόμενα στον κανονισμό 16(5) κατωτέρω και ρητή δέσμευση του θιγόμενου προσώπου ότι θα συμμορφωθεί με τις διατάξεις του εν λόγω κανονισμού, εφόσον αρμόζει·**στ)** οποιαδήποτε συγκεκριμένη πρόσθετη πληροφορία ζητηθεί από τον Έφορο η οποία θεωρείται αναγκαία για την επί της ουσίας εξέταση της συγκεκριμένης υπόθεσης.**(4)** Ο Έφορος μπορεί να ζητήσει τις πληροφορίες που αναφέρονται στον κανονισμό 3(3)(στ) εντός τριών μηνών από την παραλαβή της ένστασης. Στη συνέχεια, νέες αιτήσεις παροχής πληροφοριών μπορούν να υποβάλλονται κατά τη διάρκεια της διαδικασίας φιλικού διακανονισμού σύμφωνα με τον κανονισμό 4, αν ο Έφορος το κρίνει αναγκαίο. Εφαρμόζεται η εθνική νομοθεσία της Δημοκρατίας όσον αφορά την προστασία των πληροφοριών και την προστασία των εμπορικών, επιχειρηματικών, βιομηχανικών ή επαγγελματικών μυστικών ή την προστασία της εμπορικής διαδικασίας. Το θιγόμενο πρόσωπο που λαμβάνει τέτοια αίτηση παροχής πληροφοριών απαντά εντός τριών μηνών από την παραλαβή της εν λόγω αίτησης και αντίγραφο της εν λόγω απάντησης διαβιβάζεται από το θιγόμενο πρόσωπο επίσης ταυτόχρονα στις αρμόδιες αρχές των άλλων ενδιαφερομένων κρατών μελών.**(5)** Ο Έφορος μπορεί να αποφασίσει να επιλύσει το αμφισβητούμενο ζήτημα σε μονομερή βάση, χωρίς τη συμμετοχή των άλλων αρμόδιων αρχών των ενδιαφερόμενων κρατών μελών, εντός της προθεσμίας των έξι μηνών από την παραλαβή της ένστασης ή εντός έξι μηνών από την παραλαβή των πληροφοριών που αναφέρονται στον κανονισμό 3(3)(στ), ανάλογα με το ποια ημερομηνία είναι μεταγενέστερη, Στην περίπτωση αυτή, ο Έφορος ενημερώνει αμελλητί το θιγόμενο πρόσωπο και τις άλλες αρμόδιες αρχές των ενδιαφερόμενων κρατών μελών· και επέρχεται περάτωση των διαδικασιών που προβλέπονται από τα άρθρα 36Α και 36Β του Νόμου και τους παρόντες Κανονισμούς.**(6)** Το θιγόμενο πρόσωπο που επιθυμεί να αποσύρει μία ένσταση διαβιβάζει γραπτώς κοινοποίηση της απόσυρσης σε καθεμίααπό τις αρμόδιες αρχές των ενδιαφερόμενων κρατών μελών ταυτοχρόνως. Η εν λόγω κοινοποίηση περατώνει αμέσως όλες τις διαδικασίες που προβλέπονται από τα άρθρα 36Α και 36Β του Νόμου και τους παρόντες Κανονισμούς. Ο Έφορος όταν λάβει τέτοια κοινοποίηση ενημερώνει αμελλητί τις άλλες αρμόδιες αρχές των ενδιαφερόμενων κρατών μελών σχετικά με την περάτωση των διαδικασιών.Εάν για οποιονδήποτε λόγο παύει να υφίσταται αμφισβητούμενο ζήτημα, περατώνονται αμέσως όλες οι διαδικασίες που προβλέπονται από τα άρθρα 36Α και 36Β του Νόμου και τους παρόντες Κανονισμούς και ο Έφορος ενημερώνει αμελλητί το θιγόμενο πρόσωπο σχετικά με την περάτωση αυτή και τους συναφείς γενικούς λόγους. |
| Διαδικασία φιλικού διακανονισμού. | **4.(1)** Εάν ο Έφορος και οι αρμόδιες αρχές των ενδιαφερόμενων κρατών μελών κάνουν δεκτή την ένσταση, σύμφωνα με τον κανονισμό 3, τότε καταβάλλεται προσπάθεια επίλυσης του ζητήματος με διαδικασία φιλικού διακανονισμού εντός δύο ετών από την τελευταία κοινοποίηση της απόφασης ενός εκ των κρατών μελών περί της αποδοχής της ένστασης. Νοείται ότι η διετής περίοδος μπορεί να παραταθεί μέχρι ένα έτος κατόπιν αίτησης αρμόδιας αρχής ενδιαφερόμενου κράτους μέλους προς όλες τις άλλες αρμόδιες αρχές των ενδιαφερόμενων κρατών μελών, εφόσον η αιτούσα αρμόδια αρχή παράσχει σχετική αιτιολόγηση εγγράφως. **(2)** Όταν ο Έφορος καταλήξει σε συμφωνία με τις άλλες αρμόδιες αρχές των κρατών μελών για τον τρόπο επίλυσης του αμφισβητούμενου ζητήματος εντός της προθεσμίας που προβλέπεται στην παράγραφο (1), ο Έφορος κοινοποιεί αμελλητί την εν λόγω συμφωνία στο θιγόμενο πρόσωπο, ως απόφαση δεσμευτική για τον Έφορο και εκτελεστή από το θιγόμενο πρόσωπο, με την επιφύλαξη της αποδοχής από το θιγόμενο πρόσωπο της απόφασης και της παραίτησής του από το δικαίωμα σε οποιοδήποτε άλλο μέσο θεραπείας, κατά περίπτωση. Σε περίπτωση που έχουν ήδη αρχίσει διαδικασίες που αφορούν τα εν λόγω άλλα μέσα θεραπείας, η απόφαση γίνεται δεσμευτική και εκτελεστή μόλις το θιγόμενο πρόσωπο προσκομίσει αποδείξεις στον Έφορο ότι έχουν γίνει ενέργειες για την περάτωση των εν λόγω διαδικασιών. Οι αποδείξεις αυτές προσκομίζονται το αργότερο 60 ημέρες από την ημερομηνία κατά την οποία η εν λόγω απόφαση κοινοποιήθηκε στο θιγόμενο πρόσωπο. Η απόφαση εφαρμόζεται κατόπιν αμελλητί ανεξαρτήτως των προθεσμιών που προβλέπονται από το εθνικό δίκαιο των ενδιαφερόμενων κρατών μελών. **(3)** Εάν ο Έφορος δεν καταλήξει σε συμφωνία με τις αρμόδιες αρχές των ενδιαφερόμενων κρατών μελών για τον τρόπο επίλυσης του αμφισβητούμενου ζητήματος εντός της προθεσμίας που προβλέπεται στην παράγραφο (1), ο Έφορος ενημερώνει σχετικά το θιγόμενο πρόσωπο εκθέτοντας τους γενικούς λόγους για τη μη επίτευξη συμφωνίας.  |
| Απόφαση του Εφόρου σχετικά με την ένσταση. | **5.(1)** Ο Έφορος δύναται να αποφασίσει την απόρριψη της ένστασης εντός της προθεσμίας που προβλέπεται στο άρθρο 36Β(5) του Νόμου όταν: (α) η ένσταση δεν περιέχει τις πληροφορίες που απαιτούνται βάσει του κανονισμού 3(3) [περιλαμβανομένων τυχόν πληροφοριών που έχουν ζητηθεί βάσει της υποπαραγράφου (στ) του κανονισμού 3(3), οι οποίες δεν υποβλήθηκαν εντός της προθεσμίας που ορίζεται στον κανονισμό 3(4)]· (β) δεν υπάρχει αμφισβητούμενο ζήτημα· ή (γ) η ένσταση δεν υποβλήθηκε εντός της τριετούς προθεσμίας του άρθρου 36Β(1) του Νόμου. Κατά την ενημέρωση του θιγόμενου προσώπου σύμφωνα με τις διατάξεις του άρθρου 36Β(5) του Νόμου ο Έφορος αναφέρει τους γενικούς λόγους της απόρριψής της. **(3)** Σε περίπτωση απόρριψης της ένστασης από τον Έφορο, το θιγόμενο πρόσωπο δικαιούται να προσφύγει κατά της απόφασης του Εφόρου στο Διοικητικό Δικαστήριο. Το θιγόμενο πρόσωπο που ασκεί το δικαίωμα προσφυγής δεν μπορεί να υποβάλει αίτηση για επίλυση διαφορών από τη συμβουλευτική επιτροπή, βάσει του κανονισμού 6(1)(α): α) για όσο διάστημα η απόφαση εξακολουθεί να βρίσκεται σε στάδιο προσφυγής· β) όταν η απορριπτική απόφαση μπορεί να αποτελέσει αντικείμενο περαιτέρω προσφυγής· ή γ) όταν η απορριπτική απόφαση επιβεβαιώθηκε κατά τη διαδικασία προσφυγής. Όταν έχει ασκηθεί το δικαίωμα προσφυγής, η απόφαση του Διοικητικού Δικαστηρίου εξετάζεται για τους σκοπούς του κανονισμού 6(1)(α). |
| Επίλυση διαφορών από τη Συμβουλευτική Επιτροπή. | **6.(1)** Κατόπιν αίτησης που υποβάλλεται από το θιγόμενο πρόσωπο προς τον Έφορο και τις αρμόδιες αρχές των ενδιαφερόμενων κρατών μελών, συγκροτείται συμβουλευτική επιτροπή («Συμβουλευτική Επιτροπή») από τον Έφορο και τις εν λόγω αρμόδιες αρχές, σύμφωνα με τον κανονισμό 8, αν: α) η ένσταση που υποβλήθηκε από το εν λόγω θιγόμενο πρόσωπο έχει απορριφθεί βάσει του κανονισμού 5(1)από τουλάχιστον μία αλλά όχι από το σύνολο των αρμόδιων αρχών των ενδιαφερόμενων κρατών μελών· ή β) οι αρμόδιες αρχές των ενδιαφερόμενων κρατών μελών είχαν αποδεχτεί την ένσταση που υποβλήθηκε από το θιγόμενο πρόσωπο, αλλά δεν μπόρεσαν να καταλήξουν σε συμφωνία σχετικά με τον τρόπο επίλυσης του ζητήματος μέσω φιλικού διακανονισμού εντός της προθεσμίας που προβλέπεται στον κανονισμό 4(1). Το θιγόμενο πρόσωπο μπορεί να υποβάλει τέτοια αίτηση μόνο υπό την προϋπόθεση ότι, σύμφωνα με οποιεσδήποτε εφαρμοστέες διατάξεις της εθνικής νομοθεσίας της Δημοκρατίας κατά της απόρριψης που αναφέρεται στον κανονισμό 5(1), δεν μπορεί να ασκηθεί προσφυγή, δεν εκκρεμεί προσφυγή ή το θιγόμενο πρόσωπο έχει παραιτηθεί επίσημα από το δικαίωμα άσκησης προσφυγής. Η αίτηση περιλαμβάνει σχετική δήλωση. Το θιγόμενο πρόσωπο υποβάλλει γραπτώς την αίτηση για τη συγκρότηση συμβουλευτικής επιτροπής το αργότερο εντός 50 ημερών από την ημερομηνία παραλαβής της κοινοποίησης σύμφωνα με τον κανονισμό 5(1) ή τον κανονισμό 4(3) ή 50 ημέρες από την ημερομηνία έκδοσης της απόφασης από το Διοικητικό Δικαστήριο σύμφωνα με τον κανονισμό 5(3), ανάλογα με την περίπτωση. Η συμβουλευτική επιτροπή συστήνεται το αργότερο εντός 120 ημερών από την παραλαβή της εν λόγω αίτησης, μόλις δε συσταθεί, ο πρόεδρος αυτής ενημερώνει σχετικά το θιγόμενο πρόσωπο αμελλητί. **(2)** Η Συμβουλευτική Επιτροπή που συστήνεται στην περίπτωση της παραγράφου (1)(α) αποφαίνεται για την αποδοχή της ένστασης εντός έξι μηνών από την ημερομηνία σύστασής της και κοινοποιεί στις αρμόδιες αρχές την απόφασή της εντός 30 ημερών από την έκδοσή της. Εάν η συμβουλευτική επιτροπή έχει επιβεβαιώσει ότι πληρούνται όλες οι απαιτήσεις του κανονισμού 3, κινείται η διαδικασία φιλικού διακανονισμού του κανονισμού 4 κατόπιν αίτησης μιας από τις αρμόδιες αρχές. Η ενδιαφερόμενη αρμόδια αρχή ενημερώνει τη Συμβουλευτική Επιτροπή, τις άλλες ενδιαφερόμενες αρμόδιες αρχές και το θιγόμενο πρόσωπο σχετικά με την εν λόγω αίτηση. Η προθεσμία του κανονισμού 4(1) αρχίζει από την ημερομηνία κοινοποίησης της απόφασης της Συμβουλευτικής Επιτροπής για την αποδοχή της ένστασης. Εάν καμία αρμόδια αρχή δεν έχει ζητήσει την κίνηση της διαδικασίας φιλικού διακανονισμού εντός 60 ημερών από την ημερομηνία κοινοποίησης της απόφασης της Συμβουλευτικής Επιτροπής, η Συμβουλευτική Επιτροπή γνωμοδοτεί σχετικά με τον τρόπο επίλυσης του αμφισβητούμενου ζητήματος όπως προβλέπεται στον κανονισμό 14(1). Σε αυτή την περίπτωση, για τους σκοπούς του κανονισμού 14(1), λογίζεται ότι η Συμβουλευτική Επιτροπή έχει συσταθεί την ημερομηνία την οποία παρήλθε η προθεσμία των εξήντα ημερών. **(3)** Στην περίπτωση της παραγράφου (1)(β), η συμβουλευτική επιτροπή γνωμοδοτεί σχετικά με τον τρόπο επίλυσης του αμφισβητούμενου ζητήματος σύμφωνα με τον κανονισμό 14(1).  |
| Διορισμοί από Γενικό Εισαγγελέα της Δημοκρατίας. | **7.(1)** Εάν η Συμβουλευτική Επιτροπή δεν συσταθεί εντός της προθεσμίας του κανονισμού 6(1), το σχετικό θιγόμενο πρόσωπο δύναται να προσφύγει στο Διοικητικό Δικαστήριο ζητώντας να συγκροτηθεί συμβουλευτική επιτροπή. Εάν η αρμόδια αρχή δεν διορίσει τουλάχιστον μία ανεξάρτητη προσωπικότητα και αναπληρωτή αυτής, το θιγόμενο πρόσωπο δύναται να ζητήσει από το Διοικητικό Δικαστήριο να προβεί στον διορισμό ανεξάρτητης προσωπικότητας και αναπληρωτού αυτής βάσει του καταλόγου που αναφέρεται στον κανονισμό 9. Εάν καμία αρμόδια αρχή ενδιαφερόμενου κράτους μέλους δεν προβεί σε σχετικό διορισμό, το θιγόμενο πρόσωπο δύναται να ζητήσει από τα αρμόδια δικαστήρια ή την εθνική αρχή διορισμών κάθε κράτους μέλους να προβούν στον διορισμό των δύο ανεξάρτητων προσωπικοτήτων βάσει του καταλόγου που αναφέρεται στο κανονισμό 9. Οι εν λόγω ανεξάρτητες προσωπικότητες ορίζουν πρόεδρο με κλήρωση βάσει του καταλόγου των ανεξάρτητων προσωπικοτήτων σύμφωνα με το κανονισμό 8(3). Για τον διορισμό των ανεξάρτητων προσωπικοτήτων και των αναπληρωτών τους, τα θιγόμενα πρόσωπα προσφεύγουν σε καθένα από τα αντίστοιχα κράτη κατοικίας τους, αν η υπόθεση αφορά περισσότερα από ένα θιγόμενα πρόσωπα στις διαδικασίες, ή στα κράτη μέλη των οποίων οι αρμόδιες αρχές δεν προέβησαν στον διορισμό μίας τουλάχιστον ανεξάρτητης προσωπικότητας και αναπληρωτού, αν η υπόθεση αφορά μόνο ένα θιγόμενο πρόσωπο. **(2)** Ο διορισμός των ανεξάρτητων προσωπικοτήτων και των αναπληρωτών τους σύμφωνα με την παράγραφο (1) παραπέμπεται ενώπιον του Διοικητικού Δικαστηρίου μόνο μετά την παρέλευση της προθεσμίας των 120 ημερών του κανονισμού 7(1) και εντός 30 ημερών από την παρέλευση της εν λόγω προθεσμίας. **(3)** Το Διοικητικό Δικαστήριο αποφαίνεται σύμφωνα με την παράγραφο (1) και κοινοποιεί την απόφαση στον προσφεύγοντα. Η διαδικασία που εφαρμόζεται για τον διορισμό των ανεξάρτητων προσωπικοτήτων από το Διοικητικό Δικαστήριο είναι ίδια με τη διαδικασία που προβλέπεται βάσει της εθνικής νομοθεσίας της Δημοκρατίας σε υποθέσεις αστικής και εμπορικής διαιτησίας που εφαρμόζεται όταν τα δικαστήρια διορίζουν διαιτητές όπου τα μέρη δεν καταλήγουν σε σχετική συμφωνία. Το αρμόδιο δικαστήριο ενημερώνει τον Έφορο Φορολογίας, ο οποίος με τη σειρά του ενημερώνει την αρμόδια αρχή των άλλων ενδιαφερόμενων κρατών μελών αμελλητί. ο Έφορος Φορολογίας δικαιούται να ασκήσει προσφυγή κατά απόφασης του Διοικητικού Δικαστηρίου. Σε περίπτωση απόρριψης ο προσφεύγων δικαιούται να προσφύγει κατά της απόφασης του δικαστηρίου σύμφωνα με τους εθνικούς διαδικαστικούς κανόνες. |
| Συμβουλευτική Επιτροπή | **8.(1)** Η σύνθεση της Συμβουλευτικής Επιτροπής που αναφέρεται στο κανονισμό 6 είναι η ακόλουθη: α) ένας πρόεδρος· β) ένας αντιπρόσωπος από κάθε ενδιαφερόμενη αρμόδια αρχή. Αν συμφωνούν οι αρμόδιες αρχές, ο αριθμός των εν λόγω αντιπροσώπων μπορεί να αυξηθεί σε δύο για κάθε αρμόδια αρχή· γ) μία ανεξάρτητη προσωπικότητα που διορίζεται από κάθε αρμόδια αρχή των ενδιαφερόμενων κρατών μελών βάσει του καταλόγου που προβλέπεται στον κανονισμό 9. Αν συμφωνούν οι αρμόδιες αρχές, ο αριθμός των εν λόγω προσώπων μπορεί να αυξηθεί σε δύο για κάθε αρμόδια αρχή. **(2)** Οι κανόνες για το διορισμό των ανεξάρτητων προσωπικοτήτων συμφωνούνται μεταξύ των αρμόδιων αρχών των ενδιαφερόμενων κρατών μελών. Σύμφωνα με τις προβλεπόμενες διατάξεις περί διορισμού των ανεξάρτητων προσωπικοτήτων και κατόπιν του διορισμού αυτού, διορίζεται και ένας αναπληρωτής για καθεμία από αυτές για τις περιπτώσεις κατά τις οποίες οι ανεξάρτητες προσωπικότητες κωλύονται να εκπληρώσουν τα καθήκοντά τους. **(3)** Όταν οι κανόνες για τον διορισμό των ανεξάρτητων προσωπικοτήτων δεν έχουν συμφωνηθεί κατά την παράγραφο (2), ο διορισμός τους πραγματοποιείται με κλήρωση. **(4)** Εξαιρουμένης της περίπτωσης κατά την οποία οι ανεξάρτητες προσωπικότητες έχουν διοριστεί από αρμόδιο δικαστήριο ή εθνική αρχή διορισμών σύμφωνα με τον κανονισμό 7(1), η αρμόδια αρχή οποιουδήποτε από τα ενδιαφερόμενα κράτη μέλη μπορεί να ζητήσει την εξαίρεση οποιασδήποτε ανεξάρτητης προσωπικότητας εφόσον συντρέχει οποιοσδήποτε λόγος που έχει συμφωνηθεί εκ των προτέρων μεταξύ των ενδιαφερόμενων αρμόδιων αρχών ή για οποιονδήποτε από τους εξής λόγους: α) η προσωπικότητα αυτή ανήκει σε μία από τις ενδιαφερόμενες φορολογικές διοικήσεις ή ασκεί καθήκοντα για λογαριασμό μίας από αυτές ή βρισκόταν σε αυτήν την κατάσταση σε οποιαδήποτε χρονική στιγμή κατά τη διάρκεια των τριών προηγούμενων ετών· β) η προσωπικότητα αυτή κατέχει ή κατείχε ουσιώδη συμμετοχή ή δικαίωμα ψήφου σε οποιοδήποτε από τα ενδιαφερόμενα θιγόμενα πρόσωπα ή είναι ή υπήρξε υπάλληλος ή σύμβουλός τους σε οποιαδήποτε στιγμή κατά τη διάρκεια των τελευταίων πέντε ετών πριν από την ημερομηνία διορισμού της· γ) η προσωπικότητα αυτή δεν παρέχει επαρκείς εγγυήσεις αντικειμενικότητας για την επίλυση της υπό κρίση ή των υπό κρίση διαφορών· δ) η προσωπικότητα αυτή είναι υπάλληλος σε επιχείρηση που παρέχει φορολογικές συμβουλές ή άλλως παρέχει φορολογικές συμβουλές σε επαγγελματική βάση ή βρισκόταν σε μια τέτοια κατάσταση σε οποιαδήποτε στιγμή κατά τη διάρκεια περιόδου τουλάχιστον τριών ετών πριν από την ημερομηνία διορισμού της. **(5)** Κάθε αρμόδια αρχή οποιουδήποτε ενδιαφερόμενου κράτους μέλους μπορεί να ζητήσει από μια ανεξάρτητη προσωπικότητα η οποία έχει διοριστεί σύμφωνα με την παράγραφο 2 ή 3 ή από τον αναπληρωτή της να κοινολογήσει κάθε συμφέρον, σχέση ή άλλο στοιχείο που είναι πιθανόν να επηρεάσει την ανεξαρτησία ή την αμεροληψία της ή να δημιουργήσει εντύπωση μεροληψίας στη διαδικασία. Για περίοδο δώδεκα μηνών μετά την έκδοση της απόφασης της συμβουλευτικής επιτροπής μία ανεξάρτητη προσωπικότητα που είναι μέλος της εν λόγω Συμβουλευτικής Επιτροπής δεν πρέπει να βρεθεί σε κατάσταση η οποία θα μπορούσε να είχε οδηγήσει αρμόδια αρχή να ζητήσει την εξαίρεση της προσωπικότητας αυτής κατά τα προβλεπόμενα στην παρούσα παράγραφο αν η προσωπικότητα αυτή βρισκόταν στην κατάσταση αυτή κατά τον χρόνο του διορισμού της στην εν λόγω συμβουλευτική επιτροπή. **(6)** Οι αντιπρόσωποι των αρμόδιων αρχών και οι ανεξάρτητες προσωπικότητες που διορίζονται σύμφωνα με την παράγραφο (1), εκλέγουν πρόεδρο βάσει του καταλόγου προσωπικοτήτων που αναφέρεται στον κανονισμό 9. Εκτός αν οι αντιπρόσωποι κάθε αρμόδιας αρχής και οι ανεξάρτητες προσωπικότητες συμφωνήσουν διαφορετικά, ο πρόεδρος είναι δικαστής. |
| Κατάλογος των ανεξάρτητων προσωπικοτήτων. | **9.(1)** Ο κατάλογος των ανεξάρτητων προσωπικοτήτων περιλαμβάνει το σύνολο των ανεξάρτητων προσωπικοτήτων που ορίζονται από τα κράτη μέλη. Για τον σκοπό αυτό, ο Γενικός Εισαγγελέας ορίζει τουλάχιστον τρεις προσωπικότητες που διαθέτουν επαγγελματική επάρκεια, είναι ανεξάρτητες και μπορούν να ασκήσουν τα καθήκοντά τους με αμεροληψία και ακεραιότητα. **(2)** ο Γενικός Εισαγγελέας κοινοποιεί στην Ευρωπαϊκή Επιτροπή τα ονόματα των ανεξάρτητων προσωπικοτήτων που έχει ορίσει. Παρέχει επίσης στην Ευρωπαϊκή Επιτροπή πλήρεις και επικαιροποιημένες πληροφορίες σχετικά με το επαγγελματικό και ακαδημαϊκό τους υπόβαθρο, την επαγγελματική τους επάρκεια και την εμπειρογνωσία τους, καθώς και τις συγκρούσεις συμφερόντων που μπορεί να συντρέχουν στο πρόσωπό τους. Μπορεί επίσης να διευκρινίσει στην κοινοποίησή του ποια από τα εν λόγω πρόσωπα μπορούν να διοριστούν στη θέση του προέδρου. **(3)**Ο Γενικός Εισαγγελέας ενημερώνει αμέσως την Ευρωπαϊκή Επιτροπή για τυχόν αλλαγές στον κατάλογο ανεξάρτητων προσωπικοτήτων. Ο Γενικός Εισαγγελέας προβλέπει διαδικασίες για την αφαίρεση από τον κατάλογο των ανεξάρτητων προσωπικοτήτων οποιουδήποτε προσώπου έχει διορίσει εφόσον το πρόσωπο αυτό παύει να είναι ανεξάρτητο. Όταν, λαμβανομένων υπόψη των σχετικών διατάξεων του παρόντος άρθρου, ο Γενικός Εισαγγελέας έχει εύλογη αιτία να ζητήσει την εξαίρεση ανεξάρτητης προσωπικότητας που παραμένει στον προαναφερόμενο κατάλογο για λόγους έλλειψης ανεξαρτησίας, ενημερώνει σχετικά την Ευρωπαϊκή Επιτροπή και παρέχει τα κατάλληλα συναφή αποδεικτικά στοιχεία. Η Ευρωπαϊκή Επιτροπή ενημερώνει με τη σειρά της το κράτος μέλος που όρισε το πρόσωπο αυτό για την εν λόγω αίτηση εξαίρεσης και για τα συναφή αποδεικτικά στοιχεία. Βάσει των εν λόγω αντιρρήσεων και αποδεικτικών στοιχείων, το τελευταίο αυτό κράτος μέλος λαμβάνει εντός έξι μηνών τα αναγκαία μέτρα για να διερευνήσει την καταγγελία και να αποφασίσει αν θα διατηρήσει το εν λόγω πρόσωπο στον κατάλογο ή αν θα το διαγράψει από αυτόν. Το κράτος μέλος απευθύνει αμελλητί σχετική κοινοποίηση στην Ευρωπαϊκή Επιτροπή.  |
| Επιτροπή εναλλακτικής επίλυσης διαφορών. | **10.(1)** Οι αρμόδιες αρχές των ενδιαφερόμενων κρατών μελών δύνανται να συμφωνήσουν να συστήσουν επιτροπή εναλλακτικής επίλυσης διαφορών («Επιτροπή Εναλλακτικής Επίλυσης») αντί της συμβουλευτικής επιτροπής για την έκδοση γνώμης σχετικά με τον τρόπο επίλυσης του αμφισβητούμενου ζητήματος σύμφωνα με τον κανονισμό14. Οι αρμόδιες αρχές των κρατών μελών μπορούν επίσης να συμφωνήσουν να συγκροτήσουν επιτροπή εναλλακτικής επίλυσης διαφορών υπό τη μορφή επιτροπής μόνιμου χαρακτήρα. **(2)** Με την εξαίρεση των κανόνων σχετικά με την ανεξαρτησία των μελών της οι οποίοι περιέχονται στις παραγράφους 4 και 5 του κανονισμού 8, η επιτροπή εναλλακτικής επίλυσης διαφορών μπορεί να διαφέρει ως προς τη σύνθεση και τη μορφή της από τη συμβουλευτική επιτροπή. Η επιτροπή εναλλακτικής επίλυσης διαφορών μπορεί να εφαρμόζει, κατά περίπτωση, οποιεσδήποτε άλλες διαδικασίες ή τεχνικές επίλυσης της διαφοράς κατά τρόπο δεσμευτικό. Ως εναλλακτική λύση αντί του είδους της διαδικασίας επίλυσης διαφορών που εφαρμόζεται από τη συμβουλευτική επιτροπή σύμφωνα με τον κανονισμό 8, δηλαδή της διαδικασίας της ανεξάρτητης γνώμης, μπορεί να συμφωνηθεί από τις αρμόδιες αρχές των ενδιαφερόμενων κρατών μελών βάσει του παρόντος κανονισμού και να εφαρμοστεί από την επιτροπή εναλλακτικής επίλυσης διαφορών οποιοδήποτε άλλο είδος διαδικασίας επίλυσης διαφορών, συμπεριλαμβανομένης της διαιτητικής διαδικασίας «τελικής προσφοράς» (γνωστής και ως διαιτησίας της «τελευταίας καλύτερης προσφοράς»). **(3)** Οι αρμόδιες αρχές των ενδιαφερόμενων κρατών μελών συμφωνούν επί των κανόνων λειτουργίας σύμφωνα με τον κανονισμό 11. **(4)** Οι κανονισμοί 12 και 13 εφαρμόζονται στην επιτροπή εναλλακτικής επίλυσης διαφορών, εκτός αν συμφωνηθεί διαφορετικά στο πλαίσιο των κανόνων λειτουργίας που αναφέρονται στον κανονισμό11. |
| Κανόνες λειτουργίας. | **11.(1)** Εντός της προθεσμίας των 120 ημερών του κανονισμού 6(1) το Τμήμα Φορολογίας, καθώς και η αρμόδια αρχή καθενός εκ των ενδιαφερόμενων κρατών μελών κοινοποιεί στα θιγόμενα πρόσωπα τα εξής: α) τους κανόνες λειτουργίας της συμβουλευτικής επιτροπής ή της επιτροπής εναλλακτικής επίλυσης διαφορών· β) την ημερομηνία μέχρι την οποία θα εκδοθεί η γνωμοδότηση σχετικά με τον τρόπο επίλυσης του αμφισβητούμενου ζητήματος· γ) μνεία τυχόν εφαρμοστέων νομοθετικών διατάξεων του εθνικού δικαίου των κρατών μελών και τυχόν εφαρμοστέας συμφωνίας ή σύμβασης. **(2)** Οι κανόνες λειτουργίας υπογράφονται μεταξύ του Τμήματος Φορολογίας και των αρμόδιων αρχών των κρατών μελών τα οποία αφορά η διαφορά. Οι κανόνες λειτουργίας περιλαμβάνουν ιδίως: α) την περιγραφή και τα χαρακτηριστικά του αμφισβητούμενου ζητήματος· β) τους συμφωνηθέντες όρους αναφοράς μεταξύ των αρμόδιων αρχών των κρατών μελών αναφορικά με τα προς επίλυση νομικά και πραγματικά ζητήματα· γ) τη μορφή του φορέα επίλυσης διαφορών, που μπορεί να είναι είτε συμβουλευτική επιτροπή είτε επιτροπή εναλλακτικής επίλυσης διαφορών, καθώς και το είδος της διαδικασίας για την εναλλακτική επίλυση διαφορών, εφόσον αυτή διαφέρει από τη διαδικασία ανεξάρτητης γνώμης που εφαρμόζεται από τη συμβουλευτική επιτροπή· δ) το χρονοδιάγραμμα για τη διαδικασία επίλυσης της διαφοράς· ε) τη σύνθεση της συμβουλευτικής επιτροπής ή της επιτροπής εναλλακτικής επίλυσης διαφορών (περιλαμβανομένων του αριθμού και των ονομάτων των μελών, λεπτομερών στοιχείων για την επαγγελματική επάρκειά τους και τα προσόντα, καθώς και της κοινολόγησης των συγκρούσεων συμφερόντων των μελών)· στ) τους κανόνες περί συμμετοχής των θιγόμενων προσώπων και τρίτων μερών στις διαδικασίες, τις ανταλλαγές υπομνημάτων, πληροφοριών και αποδεικτικών μέσων, τα έξοδα, το είδος της διαδικασίας επίλυσης διαφορών και τυχόν άλλα σχετικά διαδικαστικά ή οργανωτικά θέματα· ζ) την επιμελητειακή υποστήριξη για τη διαδικασία στη συμβουλευτική επιτροπή και την έκδοση της γνωμοδότησής της. Εάν η συμβουλευτική επιτροπή συγκροτείται για να γνωμοδοτήσει σύμφωνα με τον κανονισμό 6(1)(α) , οι κανόνες λειτουργίας περιλαμβάνουν μόνο τις πληροφορίες που αναφέρονται στον κανονισμό 11(2) παράγραφοι α), δ), ε) και στ). **(3)** Η Ευρωπαϊκή Επιτροπή καθορίζει τυποποιημένους κανόνες λειτουργίας βάσει των διατάξεων της παραγράφου (2) μέσω εκτελεστικών πράξεων. Οι εν λόγω τυποποιημένοι κανόνες λειτουργίας εφαρμόζονται σε περίπτωση που οι κανόνες λειτουργίας είναι ελλιπείς ή δεν κοινοποιήθηκαν στο θιγόμενο πρόσωπο. Οι εν λόγω εκτελεστικές πράξεις εκδίδονται σύμφωνα με τη διαδικασία στην οποία παραπέμπει ο κανονισμός 20(2). **(4)** Εάν οι αρμόδιες αρχές δεν κοινοποιήσουν τους κανόνες λειτουργίας στο θιγόμενο πρόσωπο σύμφωνα με τις παραγράφους (1) και (2), οι ανεξάρτητες προσωπικότητες και ο πρόεδρος συμπληρώνουν τους κανόνες λειτουργίας με βάση την τυποποιημένη μορφή όπως ορίζεται στην παράγραφο (3) και τους διαβιβάζουν στο θιγόμενο πρόσωπο εντός δύο εβδομάδων από την ημερομηνία που συγκροτήθηκε η συμβουλευτική επιτροπή ή η επιτροπή εναλλακτικής επίλυσης διαφορών. Όταν οι ανεξάρτητες προσωπικότητες και ο πρόεδρος δεν έχουν συμφωνήσει για τους κανόνες λειτουργίας ή δεν τους κοινοποιούν στο θιγόμενο πρόσωπο, αυτό μπορεί να προσφύγει στο αρμόδιο δικαστήριο σε ένα από τα ενδιαφερόμενα κράτη μέλη προκειμένου να επιτύχει την έκδοση διαταγής για την εφαρμογή των κανόνων λειτουργίας. |
| Έξοδα της διαδικασίας. | **12.(1)** Εκτός των προβλεπομένων στην παράγραφο (2) και εκτός εάν οι αρμόδιες αρχές των ενδιαφερόμενων κρατών μελών έχουν συμφωνήσει διαφορετικά, τα κατωτέρω έξοδα κατανέμονται εξίσου μεταξύ των κρατών μελών: (α) τα έξοδα των ανεξάρτητων προσωπικοτήτων, που ανέρχονται σε ποσό που αντιστοιχεί στο μέσο σύνηθες ποσό αμοιβής για υψηλόβαθμους δημόσιους υπαλλήλους των ενδιαφερόμενων κρατών μελών· και β) οι αμοιβές των ανεξάρτητων προσωπικοτήτων, κατά περίπτωση, που περιορίζονται σε χίλια ευρώ (€1.000) ανά πρόσωπο ανά ημέρα, για κάθε ημέρα που η συμβουλευτική επιτροπή ή η επιτροπή εναλλακτικής επίλυσης διαφορών συνεδριάζει. Τα έξοδα στα οποία υποβάλλεται το θιγόμενο πρόσωπο δεν βαρύνουν τα κράτη μέλη.**(2)** Όταν το θιγόμενο πρόσωπο έχει προβεί: α) σε κοινοποίηση της απόσυρσης της ένστασης σύμφωνα με τον κανονισμό 3(6)· ή β) σε αίτηση βάσει των διατάξεων του κανονισμού 6(1) κατόπιν απόρριψης βάσει του κανονισμού 5(1) και η συμβουλευτική επιτροπή αποφασίζει ότι οι σχετικές αρμόδιες αρχές ορθώς απέρριψαν την ένσταση, και εφόσον οι αρμόδιες αρχές των ενδιαφερόμενων κρατών μελών συμφωνούν, όλα τα έξοδα που αναφέρονται στην παράγραφο (1) βαρύνουν το θιγόμενο πρόσωπο. |
| Πληροφορίες, αποδεικτικά μέσα και ακροάσεις. | **13.(1)** Για τους σκοπούς της διαδικασίας του κανονισμού 6, όταν οι αρμόδιες αρχές των οικείων κρατών μελών συμφωνούν, το θιγόμενο πρόσωπο μπορεί να παράσχει στη συμβουλευτική επιτροπή ή στην επιτροπή εναλλακτικής επίλυσης διαφορών όλες τις πληροφορίες, τα αποδεικτικά μέσα ή τα έγγραφα που μπορεί να είναι χρήσιμα για τη λήψη απόφασης. Το θιγόμενο πρόσωπο και οι αρμόδιες αρχές των ενδιαφερόμενων κρατών μελών παρέχουν κάθε πληροφορία, αποδεικτικό μέσο ή έγγραφο κατόπιν αίτησης της συμβουλευτικής επιτροπής ή της επιτροπής εναλλακτικής επίλυσης διαφορών. Ωστόσο οι εν λόγω αρμόδιες αρχές μπορούν να αρνηθούν να παράσχουν πληροφορίες στη συμβουλευτική επιτροπή σε οποιαδήποτε από τις ακόλουθες περιπτώσεις: α) η απόκτηση των πληροφοριών προϋποθέτει τη λήψη διοικητικών μέτρων που αντιβαίνουν στην εθνική νομοθεσία· β) οι πληροφορίες δεν μπορούν να αποκτηθούν βάσει της εθνικής νομοθεσίας του οικείου κράτους μέλους· γ) οι πληροφορίες αφορούν εμπορικό, βιομηχανικό ή επαγγελματικό απόρρητο ή εμπορική διαδικασία· δ) η κοινολόγηση των πληροφοριών είναι αντίθετη προς τη δημόσια τάξη.**(2)** Τα θιγόμενα πρόσωπα μπορούν, κατόπιν αίτησής τους και με τη συναίνεση των αρμόδιων αρχών των ενδιαφερόμενων κρατών μελών, να παραστούν ή να εκπροσωπηθούν ενώπιον της συμβουλευτικής επιτροπής ή της επιτροπής εναλλακτικής επίλυσης διαφορών. Τα θιγόμενα πρόσωπα παρίστανται ή εκπροσωπούνται ενώπιον της συμβουλευτικής επιτροπής ή της επιτροπής εναλλακτικής επίλυσης διαφορών εφόσον αυτή το ζητήσει. **(3)** Οι ανεξάρτητες προσωπικότητες και κάθε άλλο μέλος υπόκεινται στις υποχρεώσεις τήρησης του επαγγελματικού απορρήτου υπό την εθνική νομοθεσία κάθε ενδιαφερόμενου κράτους μέλους όσον αφορά τις πληροφορίες τις οποίες λαμβάνουν υπό την ιδιότητα τους ως μελών της συμβουλευτικής επιτροπής ή της επιτροπής εναλλακτικής επίλυσης διαφορών. Τα θιγόμενα πρόσωπα και, κατά περίπτωση, οι εκπρόσωποί τους αναλαμβάνουν να αντιμετωπίζουν κάθε πληροφορία (συμπεριλαμβανομένης της γνώσης των εγγράφων) που λαμβάνουν κατά τη διάρκεια της εν λόγω διαδικασίας ως απόρρητη. Το θιγόμενο πρόσωπο και οι εκπρόσωποί του στις αρμόδιες αρχές των ενδιαφερόμενων κρατών μελών προβαίνουν σε σχετική δήλωση όταν τους ζητηθεί κατά τη διάρκεια της ίδιας διαδικασίας. Τα κράτη μέλη λαμβάνουν τα ενδεδειγμένα μέτρα για την επιβολή κυρώσεων για οποιαδήποτε παράβαση της υποχρέωσης τήρησης του απορρήτου. |
| Γνώμη της συμβουλευτικής επιτροπής ή της επιτροπής εναλλακτικής επίλυσης διαφορών. | **14.- (1)** Η συμβουλευτική επιτροπή ή η επιτροπή εναλλακτικής επίλυσης διαφορών διατυπώνει τη γνώμη της στις αρμόδιες αρχές των ενδιαφερόμενων κρατών μελών εντός προθεσμίας έξι μηνών από την ημερομηνία σύστασής της. Όταν η συμβουλευτική επιτροπή ή η επιτροπή εναλλακτικής επίλυσης διαφορών κρίνει ότι το αμφισβητούμενο ζήτημα απαιτεί διάστημα μεγαλύτερο των έξι μηνών για τη διατύπωση γνώμης, η προθεσμία αυτή μπορεί να παραταθεί κατά τρεις μήνες. Η συμβουλευτική επιτροπή ή η επιτροπή εναλλακτικής επίλυσης διαφορών ενημερώνει τις αρμόδιες αρχές των ενδιαφερόμενων κρατών μελών και τα θιγόμενα πρόσωπα για κάθε εν λόγω παράταση. **(2)** Η συμβουλευτική επιτροπή ή η επιτροπή εναλλακτικής επίλυσης διαφορών βασίζει τη γνώμη της στις διατάξεις της εφαρμοστέας συμφωνίας ή σύμβασης που προβλέπει την εξάλειψη της διπλής φορολογίας εισοδήματος και, κατά περίπτωση, κεφαλαίου, καθώς και σε οποιουσδήποτε εφαρμοστέους εθνικούς κανόνες. **(3)** Η συμβουλευτική επιτροπή ή η επιτροπή εναλλακτικής επίλυσης διαφορών εκφέρει τη γνώμη της με απλή πλειοψηφία των μελών της. Εάν δεν μπορεί να επιτευχθεί πλειοψηφία, η ψήφος του προέδρου καθορίζει την τελική γνώμη. Ο πρόεδρος κοινοποιεί τη γνώμη της συμβουλευτικής επιτροπής ή της επιτροπής εναλλακτικής επίλυσης διαφορών στις αρμόδιες αρχές. |
| Οριστική απόφαση. | **15.-(1)** Οι ενδιαφερόμενες αρμόδιες αρχές συμφωνούν τον τρόπο επίλυσης της διαφοράς εντός προθεσμίας έξι μηνών από την κοινοποίηση της γνώμης της συμβουλευτικής επιτροπής ή της επιτροπής εναλλακτικής επίλυσης διαφορών. **(2)** Οι αρμόδιες αρχές μπορούν να λάβουν απόφαση που αποκλίνει από τη γνώμη της συμβουλευτικής επιτροπής ή της επιτροπής εναλλακτικής επίλυσης διαφορών. Ωστόσο, εάν δεν καταλήξουν σε συμφωνία για τον τρόπο επίλυσης της διαφοράς, δεσμεύονται από τη γνώμη αυτή. **(3)** Η αρμόδια αρχή κοινοποιεί την οριστική απόφαση για την επίλυση του αμφισβητούμενου ζητήματος στο θιγόμενο πρόσωπο αμελλητί. Εάν δεν γίνει η σχετική κοινοποίηση εντός 30 ημερών από τη λήψη της απόφασης, το θιγόμενο πρόσωπο μπορεί να προσφύγει στο κράτος μέλος κατοικίας του σύμφωνα με τις εφαρμοστέες εθνικές διατάξεις προκειμένου να παραλάβει την οριστική απόφαση. **(4)** Η οριστική απόφαση είναι δεσμευτική για τα ενδιαφερόμενα κράτη μέλη και δεν συνιστά προηγούμενο. Η οριστική απόφαση εφαρμόζεται με την επιφύλαξη της αποδοχής από το θιγόμενο πρόσωπο της οριστικής απόφασης και της παραίτησής του από το δικαίωμα προσφυγής σε οποιοδήποτε εθνικό μέσο θεραπείας εντός 60 ημερών από την ημερομηνία κατά την οποία η οριστική απόφαση κοινοποιήθηκε, κατά περίπτωση. Εκτός εάν το αρμόδιο δικαστήριο ή άλλη δικαστική αρχή ενδιαφερόμενου κράτους μέλους αποφασίσει σύμφωνα με τους ισχύοντες εθνικούς κανόνες για τα μέσα θεραπείας, και εφαρμόζοντας τα κριτήρια του κανονισμού 8, ότι υπήρχε έλλειψη ανεξαρτησίας, η οριστική απόφαση εφαρμόζεται βάσει της εθνικής νομοθεσίας των ενδιαφερόμενων κρατών μελών τα οποία λόγω της οριστικής απόφασης τροποποιούν τη φορολογία τους, ανεξαρτήτως των προθεσμιών που προβλέπονται από το εθνικό δίκαιο. Σε περίπτωση μη εφαρμογής της οριστικής απόφασης, το θιγόμενο πρόσωπο δύναται να προσφύγει στο Διοικητικό Δικαστήριο του κράτους μέλους που δεν εφήρμοσε την οριστική απόφαση, με αίτημα την εφαρμογή της. |
| Αλληλεπίδραση με τις εθνικές διαδικασίες και παρεκκλίσεις. | **16.-(1)** Το γεγονός ότι ένα μέτρο το οποίο ελήφθη από κράτος μέλος και προκάλεσε τη διαφορά καθίσταται οριστικό σύμφωνα με την εθνική νομοθεσία δεν εμποδίζει τα θιγόμενα πρόσωπα να προσφύγουν στις διαδικασίες που προβλέπονται στο άρθρο 36Α και 36Β του Νόμου. **(2)** Η υπαγωγή της εν λόγω διαφοράς στη διαδικασία φιλικού διακανονισμού ή στη διαδικασία επίλυσης διαφορών βάσει των κανονισμών 4 και 6 δεν εμποδίζει τον Έφορο Φορολογίας ή άλλοκράτος μέλος να κινήσει ή να συνεχίσει για την ίδια υπόθεση δικαστικές διαδικασίες ή διαδικασίες για την επιβολή διοικητικών και ποινικών κυρώσεων. **(3)**Τα θιγόμενα πρόσωπα μπορούν να προσφύγουν στα μέσα θεραπείας που προβλέπει το εθνικό δίκαιο των ενδιαφερόμενων κρατών μελών. Ωστόσο, όταν το θιγόμενο πρόσωπο έχει κινήσει διαδικασία για τέτοιο μέσο θεραπείας, οι προθεσμίες που αναφέρονται στο άρθρο 36Β(6) του Νόμου και στον κανονισμό 4(1), αντίστοιχα, αρχίζουν να υπολογίζονται από την ημερομηνία κατά την οποία η απόφαση που εκδίδεται στο πλαίσιο της διαδικασίας αυτής έχει καταστεί οριστική ή κατά την οποία η διαδικασία αυτή περατώνεται κατ' άλλον τρόπο ή όταν η διαδικασία έχει ανασταλεί. **(4)** Όταν η απόφαση επί του αμφισβητούμενου ζητήματος έχει εκδοθεί από το αρμόδιο δικαστήριο ή άλλη δικαστική αρχή της Δημοκρατίας και η εθνική νομοθεσία της Δημοκρατίας δεν επιτρέπει την παρέκκλιση από την απόφαση, τότε: α) πριν επιτευχθεί συμφωνία μεταξύ των αρμόδιων αρχών των ενδιαφερόμενων κρατών μελών στο πλαίσιο της διαδικασίας φιλικού διακανονισμού σύμφωνα με τον κανονισμό 5 για το ίδιο αμφισβητούμενο ζήτημα το Τμήμα Φορολογίας κοινοποιεί στις άλλες αρμόδιες αρχές των ενδιαφερόμενων κρατών μελών την απόφαση του αρμόδιου δικαστηρίου ή άλλης δικαστικής αρχής και ότι η εν λόγω διαδικασία περατώνεται από την ημερομηνία της εν λόγω κοινοποίησης· β) πριν το θιγόμενο πρόσωπο υποβάλει αίτηση σύμφωνα με τον κανονισμό7(1), οι διατάξεις του κανονισμού 7(1) δεν εφαρμόζονται εάν το αμφισβητούμενο ζήτημα παραμένει ανεπίλυτο καθ' όλη τη διαδικασία φιλικού διακανονισμού σύμφωνα με το κανονισμό 5, οπότε το Τμήμα Φορολογίας ενημερώνει τις άλλες αρμόδιες αρχές των ενδιαφερόμενων κρατών μελών για το αποτέλεσμα της εν λόγω απόφασης του αρμοδίου δικαστηρίου ή άλλης δικαστικής αρχής· γ) η διαδικασία επίλυσης διαφορών βάσει του κανονισμού 7 περατώνεται εάν η απόφαση του αρμόδιου δικαστηρίου ή άλλης δικαστικής αρχής εκδόθηκε οποιαδήποτε στιγμή μετά που το θιγόμενο πρόσωπο υπέβαλε αίτηση σύμφωνα με τον κανονισμό 7(1) αλλά πριν η συμβουλευτική επιτροπή ή η επιτροπή εναλλακτικής επίλυσης διαφορών διατυπώσει τη γνώμη της προς τις αρμόδιες αρχές των ενδιαφερόμενων κρατών μελών σύμφωνα με τον κανονισμό 15, οπότε το Τμήμα Φορολογίας ενημερώνει τις άλλες αρμόδιες αρχές των ενδιαφερόμενων κρατών μελών και τη συμβουλευτική επιτροπή ή την επιτροπή εναλλακτικής επίλυσης διαφορών για το αποτέλεσμα της απόφασης του αρμόδιου δικαστηρίου ή άλλης δικαστικής αρχής. **(5)** Η υποβολή ένστασης σύμφωνα με τα προβλεπόμενα στα άρθρα 36Α και 36Β του Νόμου περατώνει κάθε άλλη εν εξελίξει διαδικασία υπό τη διαδικασία φιλικού διακανονισμού ή διαδικασία επίλυσης διαφοράς βάσει συμφωνίας ή σύμβασης που ερμηνεύεται ή εφαρμόζεται σε σχέση με το κρίσιμο αμφισβητούμενο ζήτημα. Οι εν λόγω άλλες διαδικασίες σχετικά με το συγκεκριμένο αμφισβητούμενο ζήτημα περατώνονται με ισχύ από την ημερομηνία της πρώτης παραλαβής της ένστασης από οποιαδήποτε εκ των αρμόδιων αρχών των ενδιαφερόμενων κρατών μελών. **(6)** Κατά παρέκκλιση από τον κανονισμό 6, ένα ενδιαφερόμενο κράτος μέλος μπορεί να αρνηθεί την προσφυγή στη διαδικασία επίλυσης διαφορών βάσει του ίδιου κανονισμού σε περιπτώσεις κατά τις οποίες επιβλήθηκαν κυρώσεις σε αυτό το κράτος μέλος σε σχέση με το διορθωμένο εισόδημα ή κεφάλαιο για φορολογική απάτη, εσκεμμένη μη εκπλήρωση υποχρεώσεων και βαρεία αμέλεια. Όταν έχει κινηθεί δικαστική ή διοικητική προσφυγή που θα μπορούσε να οδηγήσει στην επιβολή τέτοιων κυρώσεων και η εν λόγω διαδικασία διεξάγεται ταυτόχρονα με οποιαδήποτε από τις διαδικασίες που αναφέρονται στους παρόντες κανονισμούς, η αρμόδια αρχή δύναται να αναστείλει τη διαδικασία σύμφωνα με τους παρόντες κανονισμούς από την ημερομηνία αποδοχής της ένστασης έως την ημερομηνία της τελικής έκβασης της εν λόγω διαδικασίας. **(7)** Ένα κράτος μέλος μπορεί να αρνηθεί την πρόσβαση στη διαδικασία επίλυσης διαφορών βάσει του κανονισμού 6, κατά περίπτωση, όταν το αμφισβητούμενο ζήτημα δεν αφορά διπλή φορολογία. Σε αυτή την περίπτωση, η αρμόδια αρχή του εν λόγω κράτους μέλους ενημερώνει το θιγόμενο πρόσωπο και τις αρμόδιες αρχές των λοιπών κρατών μελών αμελλητί. |
| Ειδικές διατάξεις για φυσικά πρόσωπα και μικρότερες επιχειρήσεις. | **17.** Όταν το θιγόμενο πρόσωπο: α) είναι φυσικό πρόσωπο· ή β) δεν είναι μεγάλη επιχείρηση και δεν αποτελεί τμήμα μεγάλου ομίλου [όπως οι όροι αυτοί ορίζονται στην οδηγία 2013/34/EE του Ευρωπαϊκού Κοινοβουλίου και του Συμβουλίου], το θιγόμενο πρόσωπο μπορεί να υποβάλλει ενστάσεις, απαντήσεις σε αίτηση παροχής πρόσθετων πληροφοριών, αποσύρσεις και αιτήματα σύμφωνα με τον κανονισμό 4 παράγραφοι (1), (4), (6) και τον κανονισμό 7(1) αντίστοιχα («ανακοινώσεις»), κατά παρέκκλιση από τις ανωτέρω διατάξεις, μόνον ενώπιον της αρμόδιας αρχής του κράτους μέλους στο οποίο κατοικεί το θιγόμενο πρόσωπο. Η αρμόδια αρχή του εν λόγω κράτους μέλους ενημερώνει τις αρμόδιες αρχές όλων των άλλων ενδιαφερόμενων κρατών μελών ταυτόχρονα και εντός δύο μηνών από την παραλαβή της ανακοίνωσης. Μετά την εν λόγω κοινοποίηση το θιγόμενο πρόσωπο θεωρείται ότι έχει υποβάλει την ανακοίνωση σε όλα τα ενδιαφερόμενα κράτη μέλη από την ημερομηνία της εν λόγω κοινοποίησης. Σε περίπτωση που λαμβάνει πρόσθετες πληροφορίες δυνάμει του κανονισμού 4(4), η αρμόδια αρχή του κράτους μέλους που τις παρέλαβε διαβιβάζει αντίγραφο στις αρμόδιες αρχές όλων των άλλων ενδιαφερόμενων κρατών μελών ταυτοχρόνως. Μετά την εν λόγω υποβολή θεωρείται ότι οι πρόσθετες πληροφορίες έχουν παραληφθεί από όλα τα ενδιαφερόμενα κράτη μέλη από την ημερομηνία παραλαβής των εν λόγω πληροφοριών. |
| Δημοσιότητα | **18.-(1)** Οι συμβουλευτικές επιτροπές και η επιτροπή εναλλακτικής επίλυσης διαφορών εκδίδουν τη γνώμη τους εγγράφως. **(2)** Οι αρμόδιες αρχές μπορούν να συμφωνήσουν να δημοσιεύσουν τις οριστικές αποφάσεις που αναφέρονται στον κανονισμό16 στο σύνολό τους, υπό την προϋπόθεση ότι συναινεί κάθε ενδιαφερόμενο θιγόμενο πρόσωπο. **(3)** Σε περίπτωση που οι αρμόδιες αρχές ή το ενδιαφερόμενο θιγόμενο πρόσωπο δεν συναινεί στη δημοσίευση της οριστικής απόφασης στο σύνολό της, οι αρμόδιες αρχές δημοσιεύουν περίληψη της οριστικής απόφασης. Η εν λόγω περίληψη περιλαμβάνει περιγραφή της υπόθεσης και του αντικειμένου, την ημερομηνία, τις υπό εξέταση φορολογικές περιόδους, τη νομική βάση, τον οικονομικό κλάδο και μία σύντομη περιγραφή της τελικής έκβασης. Περιλαμβάνεται επίσης περιγραφή της μεθόδου διαιτησίας που χρησιμοποιήθηκε. Οι αρμόδιες αρχές αποστέλλουν τις πληροφορίες που θα δημοσιευθούν σύμφωνα με το πρώτο εδάφιο στο θιγόμενο πρόσωπο πριν από τη δημοσίευσή τους. Το αργότερο 60 ημέρες από την παραλαβή αυτών των πληροφοριών το θιγόμενο πρόσωπο μπορεί να ζητήσει από τις αρμόδιες αρχές να μην δημοσιεύσουν πληροφορίες που αφορούν εμπορικά, επιχειρηματικά, βιομηχανικά ή επαγγελματικά μυστικά, ή εμπορική διαδικασία, ή πληροφορίες που είναι αντίθετες προς τη δημόσια τάξη. **(4)** Η Ευρωπαϊκή Επιτροπή καταρτίζει τυποποιημένα έντυπα για την κοινοποίηση των πληροφοριών που αναφέρονται στις παραγράφους (2) και (3) μέσω εκτελεστικών πράξεων. Οι εν λόγω εκτελεστικές πράξεις εκδίδονται σύμφωνα με τη διαδικασία στην οποία παραπέμπει ο κανονισμός 21(2).**(5)** Οι αρμόδιες αρχές κοινοποιούν τις πληροφορίες που θα δημοσιευθούν σύμφωνα με την παράγραφο (3) στην Ευρωπαϊκή Επιτροπή αμελλητί. |
| Ρόλος της Επιτροπής και διοικητική υποστήριξη. | **19.** Τα κράτη μέλη γνωστοποιούν στην Ευρωπαϊκή Επιτροπή τα μέτρα που έλαβαν για την επιβολή κυρώσεων για οποιαδήποτε παράβαση της υποχρέωσης τήρησης του απορρήτου που προβλέπεται στον κανονισμό 14, ώστε η Ευρωπαϊκή Επιτροπή να ενημερώσει σχετικά τα λοιπά κράτη μέλη. |
| Έναρξη ισχύος των παρόντων κανονισμών. | **20.** Οι παρόντες κανονισμοί εφαρμόζονται από την 1ην Ιουλίου 2019. |